Action SA se Abel Tau lei nou nuwe partyAbel Tau is leier van die nuwe United Africans Transformation. (Foto: Facebook) Abel Tau, ŉ voormalige waarnemende burgemeester van Tshwane en uitgeskopte lid van ActionSA, gaan ŉ nuwe party lei. Tau het die afgelope week die stigting van sy eie party, United Africans Transformation (UAT), bekend gemaak en sê die UAT beoog om reeds volgende jaar aan die nasionale verkiesing deel te neem. “Ons is verskillend van enige ander party wat jy nog gesien het,” het hy vandeesweek gesê. Tau beoog luidens berigte ook om sy skorsing uit ActionSA in die hof te betwis. Dié voormalige Tshwane-burgemeesterskomiteelid is in November uit die party geskop weens bewerings van seksuele wangedrag en dat hy ActionSA se naam in oneer gebring het. Hy verskyn binnekort ook in die hof in verband met hierdie aanklag. “Ek het volle vertroue in my verdediging en glo daar is geen saak [van wangedrag] nie. Uiteraard benader ek die proses met die grootste respek en ook met respek vir werklike slagoffers van geslagsgebaseerde geweld,” het Tau gesê. Hy sê die klag teen hom was ŉ poging om hom stil te maak. Volgens Tau steun sowat twee miljoen mense die nuut gestigte UAT as geregistreerde lede of ondersteuners. “Hulle het hul vertroue aan ons gegee.” Tau was vroeër vandeesweek in die Tshwane-gebied waar die party skoolklere en kospakkies aan inwoners uitgedeel het. Hy sê die party hoop om op ‘n positiewe manier verligting aan Suid-Afrikaners te bring. Die party het die afgelope week kospakkies aan behoeftige inwoners van die Tshwane-gebied versprei. (Foto: Facebook) “In 2024, as jy in Gauteng, Limpopo, Noordwes, Mpumalanga of die Vrystaat is, het jy die geleentheid om vir ŉ party te stem wat vir jou kan werk,” het hy gesê. Posted by Abel Kaiser Tau on Tuesday, January 17, 2023